קרב מפלסים

קרב מפלסים התרחש ב-7 באוקטובר 2023, במסגרת מתקפת הפתע על ישראל. במהלך הקרב הסתערו כ-25 מחבלים המשתייכים לארגון הטרור חמאס על קיבוץ מפלסים הסמוך לצפון רצועת עזה, במטרה לבצע טבח בתושבי הקיבוץ ולחטוף מהם לרצועת עזה. 12 חברי כיתת הכוננות של הקיבוץ וקצינים בחופשה בלמו אותם, ולאחר מכן חבר אליהם כוח של סיירת מטכ"ל שהרג רבים מהמחבלים ומנע את הטבח.

רקע

מהלך הקרב 
בבוקר 7 באוקטובר הגיעו בין 25 ל-30 מחבלים המשתייכים לארגון הטרור חמאס, רכובים על טנדרים ואופנועים, לצומת הכניסה לקיבוץ מפלסים הסמוך לצפון רצועת עזה, ורצחו כמה אזרחים. לאחר מכן פוצצו את שער הולכי הרגל הראשי וחדרו לקיבוץ במטרה לבצע בו טבח. ליד רפת הקיבוץ חטפו המחבלים קבוצת עובדים תאילנדים, ושחררו אותם לאחר ירי מצד כיתת הכוננות. כוחות נוספים של מחבלים תקפו את הקיבוץ משלושה מוקדים, ונהדפו בהצלחה על ידי כיתת הכוננות של הקיבוץ, שכללה 12 איש בפיקודו של הרבש"ץ משה קפלן, וערכה קרב יריות עם המחבלים. בהמשך חבר אליהם כוח של סיירת מטכ"ל שסייע בחיסול המחבלים.

קרב אנדרטת חץ שחור 
בינתיים התארגן באזור אנדרטת חץ שחור כוח ייעודי של חמאס, שמנה למעלה מ-20 כלי רכב ומאות מחבלים. הם תכננו לפגוע במפלסים וכנראה גם בניר עם. צוותים של אנשי שב"כ וצוותי ימ"מ הגיעו לאזור הקיבוץ בשעות הבוקר. המחבלים זיהו את אחד הרכבים ופגעו אנושות בארבעה לוחמי שב"כ. לאחר המשך לחימה ותגבורת של צוותי לוחמים מיחידות דובדבן ומגלן, כוח השב"כ דיווח לחיל האוויר, ששלח כלי טיס שתקפו את החוליות באנדרטת חץ שחור והרגו לפחות 40 מחבלים. הקרבות באזור הקיבוץ נמשכו מספר שעות, ונהרגו בהם כ-200 מחבלים. השאר נמלטו, ברובם לרצועת עזה. לאחר מכן כוחות ימ"מ וסיירת מטכ"ל חברו לכיתת הכוננות של הקיבוץ ופתחו בסריקות לוודא שלא נותרו בו מחבלים.

המסמך החושף את תוכנית המחבלים 
על גופתו של אחד המחבלים שנהרגו נמצא מסמך שבאחד מדפיו, תחת הכותרת "משימת קיבוץ מפלסים", נכתב תיאור מפורט ומדוקדק כיצד על החוליה לבצע את משימתה. בין היתר נכתב כי החוליה תורכב ממפקד ושני צוותים בני חמישה מחבלים, וניתנה הוראה לחטוף חיילים ואזרחים. אחת החוליות קיבלה משימה לפרוץ פרצות בגדר, ומצוין שם הזמן שיידרש למחבלים כדי לעשות זאת. כמו כן ניתנה הערכה שהחיילים מהמוצבים הסמוכים לקיבוץ צפויים להגיע בתוך 3–5 דקות.

פרסום שיחת מחבל עם אביו המתאר לכאורה טבח במפלסים 
ב-24 באוקטובר חשף שר החוץ אלי כהן בפני מועצת הביטחון של האו"ם הקלטה בה נשמע אחד ממחבלי חמאס מתקשר לאביו מטלפון סלולרי של יהודייה שרצח, ומספר לו בהתלהבות שהוא רצח במו ידיו עשרה יהודים בקיבוץ מפלסים, הגם שבשטח הקיבוץ לא התחולל טבח. ככל הנראה מדובר על הרג האזרחים בצומת הכניסה לקיבוץ.

הערות שוליים 

מתקפת הפתע על ישראל (2023)
חמאס: פיגועים
מלחמת חרבות ברזל: קרבות
מפלסים
סיירת מטכ"ל
שירות הביטחון הכללי